stanford-oval/wikipedia huggingface dataset:
ראש העין
תולדות ראש העין > פיתוח ראש העין בשנות ה-20 של המאה ה-20

בתחילת המאה ה-20 בעת השלטון הבריטי באזור נסללה מסילת רכבת בשנים 1917–1918 והייתה לה חשיבות רבה בתנועת רכבות לצורכי הצבא הבריטי בהתקדמותו צפונה. בקרבת תחנת הרכבת של ראש העין הקימו הבריטים בסיס צבאי גדול, שכלל גם מחסני תחמושת, בתי מלאכה ומגדלי שמירה (ששומרו כאתרי מורשת). תחנת הרכבת שירתה את קווי הרכבות ממצרים דרך ארץ ישראל לסוריה וללבנון.
לתחנה בראש העין היו מביאים פרי הדר למשלוח למצרים ולאנגליה דרך פורט סעיד. בקיץ, כשהאדמה השחורה יבשה, התנועה הייתה סבירה. אולם בחורף מכיוון שלא היה כביש (גם במושבה פתח-תקווה), היה קושי רב לעבור בדרך הבוצית מפתח תקווה לראש העין. התנועה התנהלה בעגלות (חישוקי ברזל על גלגליהן), והעגלות היו שוקעות בבוץ.
ועד המושבה, ובמיוחד זלמן גיסין, פנה לנציב העליון הרברט סמואל, לוועד הצירים ולברון רוטשילד וביקש להמשיך בסלילת ענף למסילת הרכבת מראש העין לפתח תקווה. בסיועו של הברון רוטשילד נתאפשרה עבודה עברית: הביצוע נמסר ל"גדוד העבודה", אנשיו הקימו מחנה במבצר אנטיפטרוס (אחרי מאורעות 1921 הועבר המחנה לעין גנים). ב-1922 כבר הגיעה הרכבת עד פתח תקווה. נבנתה תחנה, ומשלוחי הפרי, העץ, הזבלים והנפט הגיעו לשם. נוסף על כך, יצאה בכל בוקר רכבת מיוחדת מפתח תקווה ליפו (קרון אחד או שניים), ומסלולה היה: פתח תקווה - ראש העין - לוד - תל אביב - יפו. לפנות ערב חזרה הרכבת למושבה. כיום ניתן לראות את מבני התחנה, מסילת הרכבת ומבנים מתקופת השלטון הבריטי המפוזרים באזור.
תולדות ראש העין > משנות ה-30

בתקופת המאורעות ראש העין הייתה בסיס צבאי של חיל האוויר הבריטי, והיא סבלה מהתנכלויות של פורעים ערביים. הערבים היו מחבלים בפסי הרכבת, מפרקים את הפסים או מניחים מוקשים, כך שהרכבות היו יורדות מהפסים. למשטרת היישובים העבריים היו נוטרים שסרקו את פסי הרכבת עם "טרולי" (קרון משמר) לפני הרכבת, כך שאם היה מוקש היו הם מתפוצצים ולא הרכבת. נוטרי פסי הרכבת עבדו בתנאים קשים במיוחד. בפרעות 1936 השתלטו ערבים על המחצבות באזור מגדל צדק שהופעלו על ידי חברות יהודיות בתקופת המנדט, אך הונסו ב-1937 על ידי פלוגת נוטרים בפיקודו של יצחק שדה.
ב-22 בנובמבר 1945 חדר כוח של אצ"ל למחנה והחרים כמויות גדולות של נשק ותחמושת. סמוך למחנה שכנה תחנת השאיבה שסיפקה מים לירושלים.
תולדות ראש העין > בתקופת מלחמת העצמאות

לראש העין הייתה חשיבות אסטרטגית בתקופת המנדט: בייחוד מגדל צדק על מחצבותיו סביבו שסיפקו חומרי בנייה למישור החוף, וכן ראש העין שהייתה מקור המים לירושלים ועורק תובלה מנמל חיפה למרכז ולדרום. במאי 1948 השלימו כוחות המנדט הבריטי את פינוי המחנה ותחנת השאיבה שלידו, ומיד לאחר עזיבתם ניצתו מאבקים קשים באזור בין כוחות ההגנה לבין כוחות לא סדירים מהכפרים סלמה, יהודייה, כפר ענה, בסקיה ועוד. חיילי ההגנה תפשו מתקנים ומחנות כמשטרת פתח תקווה, מחנה בכפר סירקין, ומחנה בתל-ליטוינסקי, אך את ראש העין לא הצליחו עוד לכבוש, ובמגדל צדק החזיקו רק לתקופה קצרה עד אשר נסוגו. ימים לאחר מכן כוחות עיראקיים סדירים נכנסו לכפר קאסם ולראש העין, ומטרתם הייתה להתקדם למרכז היישוב היהודי ולחצוץ את היישוב בין צפונו לדרומו.
ההתקפה הראשונה על ראש העין התבצעה ב-30 במאי, על ידי שתי פלוגות של האצ"ל מגדוד 35 של חטיבת אלכסנדרוני, שמפקדו היה איתן לבני. בהתקפה זו נכבש המקום, והצבא העיראקי נסוג לכפר קאסם. כעבור שעתיים התבצעה התקפת נגד של העיראקים. הכוח היהודי נתפס לא מאורגן בהגנה, נהרגו ארבעה חיילים, וראש העין שוב נכבשה על ידי העיראקים.
לאחר קרבות עזים נכבשו המחנה ותחנת השאיבה, במסגרת מבצע בתק.
תולדות ראש העין > הקמת ראש העין העברית

היישוב התפתח על בסיס מעברה של עולים מתימן. כ-5,000 מיהודי תימן, שניסו לעלות לישראל בשנות ה-40 ונעצרו על ידי הבריטים במחנה חאשד ליד עדן, עלו לישראל במבצע אווירי בתקופה דצמבר 1948-מרץ 1949. מחנה זה כונה על ידי יהודי תימן כמחנה גאולה.
מאמצע 1949 ועד ספטמבר 1950 התנהל "מבצע על כנפי נשרים" להטסת יהודי תימן לישראל.
בשנים 1949–1950 התיישבו עולים מתימן בקרבת המחנה הבריטי בראש העין, סביבו הוקמו כ-1,500 אוהלים. נראה שבמעברה שהו כ-35,000 עולים. הקשיים ששררו במדינה חלו גם על שירותי הבריאות, החינוך והרווחה במחנות העולים. תקופה זו הותירה פצעים פתוחים בחברה הישראלית עקב מחלות ומוות של ילדים, פרשה שמכונה "ילדי תימן". מאבקים על שמירת המסורת והזרמים בחינוך במחנות (שהביאו לכינונה של ועדת החקירה הממלכתית הראשונה בישראל), וכן מצוקת רעב ו"תקופת הצנע" (במעברת ראש העין ארעה הפגנה של עולים רעבים, במהלכה נהרג עולה מיריות שוטרים). בתוך המחנות, נרקמו חיים קהילתיים, אשר תורגמו להוויה חברתית ופוליטית ביישובי הקבע שקמו באתרי המעברות.
ב-1951 הוקם בראש העין יישוב קבע, שנוהל על ידי ועד מקומי. ב-1954 מינה שר הפנים ליישוב מועצה ממונה, שהוחלפה ב-1955 על ידי מועצה מקומית נבחרת. באותה שנה הוקם קולנוע "ירקון" שפעל עד לשנת 1980. ביולי 1994 הוכרזה ראש העין כעיר.
תולדות ראש העין > הפיתוח המואץ בשנות ה-90 של המאה העשרים ושנות העשרים של המאה ה-21

אוכלוסיית העיר הייתה מורכבת רובה ככולה מעולי תימן וצאצאיהם עד לתחילת שנות ה-90; בעשור זה נבנו ביוזמתו של ראש העיר, יגאל יוסף, שכונות חדשות רחבות ידיים במזרח העיר אשר אוכלסו על ידי עמותות של אנשי קבע וגמלאי צה"ל מחתך סוציו-אקונומי גבוה, זוגות צעירים ומשפרי דיור מהערים השכנות פתח תקווה ותל אביב, וכן על ידי עולים חדשים רבים, במיוחד־ממדינות ברית המועצות לשעבר. אוכלוסיית העיר שילשה את עצמה בתוך עשור (1985-1995).
בשנים 1983–2005 אוכלוסיית העיר צמחה פי שלושה, מ-11,400 תושבים ל-36,900 תושבים. בשנים 2019–2022 נבנו שכונות חדשות ובגלל מצוקת הדיור באזור מרכז הארץ הן אוכלסו במהירות. רוב האכלוס הוא בשכונת פסגות אפק. שנבנתה בדרום מזרח העיר והגדילה את שטח העיר משמעותית. שכונה נוספת שנבנתה ואוכלסה במהירות היא ניצבא הסמוכה לצומת קסם. בעקבות זאת טיפסה אוכלוסיית העיר ליותר מ-70 אלף תושבים.
אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף דצמבר 2024 (אומדן), מתגוררים בראש העין 78,468 תושבים, מתוכם 77,660 תושבי ישראל (מקום 25 בדירוג רשויות מקומיות בישראל).  שינוי בגודל האוכלוסייה ‎+1.8% בשנה‏.  אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 79.5%. השכר החודשי הממוצע של שכיר במשך שנת 2021 היה 13,292 ש"ח (ממוצע ארצי: 11,330 ש"ח).
השינוי באופן התפתחות העיר הביא לחלוקתה לשלושה חלקים גאוגרפיים ודמוגרפיים ברורים: במערב (אזור מישורי, בגובה של כ-50 מטרים מעל לפני הים) האזור הוותיק הקיים משנות החמישים, נמצאות השכונות הוותיקות (מכונות "ראש העין הישנה"), המאוכלסות ברובן ביוצאי תימן. ממזרח (אזור גבעות שיפולי השומרון, גובה ממוצע של כ-200 מטרים מעל לפני הים) אזור שאוכלס בשנות התשעים, נמצאות שכונות של בתים צמודי קרקע. אוכלוסיית העיר הוותיקה היא יהודית מסורתית ברובה; אוכלוסיית השכונות החדשות, לעומת זאת, מורכבת ברובה מחילונים מבוססים. אליהם נוספו בסוף העשור השני של המאה ה-21 תושבי שכונת פסגות אפק. המורכבת מאוכלוסיית מעמד הביניים.
מיזמי הפיתוח הצפויים בראש העין יגדילו את כמות האוכלוסייה לכ־100,000 תושבים עד שנת 2025.
להלן גרף התפתחות האוכלוסייה ביישוב:
סביבת ראש העין > מעיינות ראש העין

מעיינות ראש העין משתרעים על פני שטח של 250 דונם. לפני הקמת מפעל ירקון-נגב זרמו מי המעיינות דרך סבך של אפיקים שהצטרפו בהמשכם לאפיק אחד - הוא אפיק הירקון. סבך אפיקים זה נוצל ליצירת מאגר מים.
סביבת ראש העין > הצמחייה

באזור יש שני סוגי צומח: צמחי בר וצמחי תרבות. צמחי הבר שייכים לחברת בתת-הספר האופיינית לסלעי גיר קרטוני באזור הים התיכון. מידת הכיסוי של השיחים ובני השיח מגיעה ל-40–50 אחוזים. הצמחים המצויים במקום מעידים על שימוש אינטנסיבי של האדם בשטח: בנייה, חציבת אבן ורעיית צאן.
צמחי התרבות הם חלק משיקום נופי שבוצע על ידי הקרן הקיימת לישראל.
צמחי הבר המצויים בשטח מעידים על כך שהאזור היה נתון תחת לחץ פעילותו של האדם במשך דורות רבים. הכיסוי של הצמחים הרב-שנתיים אינו גדול ומשטחי הסלע מבצבצים בכל השטח.
סביבת ראש העין > יער ראש העין

יער ראש העין הוא יער קהילתי קטן ששטחו 1,050 דונם. הוא שוכן בחלקה הצפון-מזרחי של ראש העין, לאורך יובלו של נחל רבה, ותחום בכביש 5 בצפון ובשכונת נווה אפק בדרום. היער ניטע על ידי קרן קיימת לישראל החל בשנת 1976, והוא מיוער בעצי אקליפטוס, אורן, ברוש, חרוב, שקד, אלה אטלנטית, שיזף מצוי, כליל החורש ועצי בוסתן.
סביבת ראש העין > המחצבות

העיר בנויה על סלע גיר, ובשטח שיפוטה פועלות מחצבות שמספקות חומר גלם לתעשיית הבנייה, כגון מבנים, סלילת דרכים וכבישים.
הראשונה מהמחצבות הוקמה בשנת 1941. רוב המחצבות מייצרות אבני גיר. בעבר המחצבות היוו מקור פרנסה לתושבי ראש העין, העולים מתימן. תפקידם היה למלא קרונות בעזרת שקי גומי שחורים, ואת שכרם היו מקבלים לפי מספר הקרונות שהיו ממלאים. כיום השיטות הן מכניות וחוסכות עבודת ידיים. לצד המחצבות הוקמו מפעלים לבלוקים ולבטון.
סביבת ראש העין > אתרי תיירות וארכאולוגיה

בתחומי ראש העין ובסביבתה אתרים ארכאולוגיים רבים, כמו מערת קסם, מבצר אנטיפטרוס, מגדל אפק ועזבת צרטה (המזוהה עם אתר אבן העזר המקראי), וכן אתרי טבע: מקורות נחל הירקון, למשל, נמצאים בין פתח תקווה וראש העין, נחל רבה ויער ראש העין.
תעשייה > פארק אפק

פארק התעשייה אפק שבצפון העיר הוקם בשנות ה-90, וכיום שוכנות בו חברות גדולות וידועות, כגון חברת פרטנר תקשורת. הקמת פארק התעשייה לוותה במחלוקת עם כפר קאסם, שתושביו טוענים שפארק התעשייה נבנה על שטח השייך לכפר, אך לבסוף הושגה פשרה.
תחבורה

אפק שכנה על ציר דרך הים והיוותה נקודה חשובה ביותר הן בשל נקודת תצפית לאורך השרון והשפלה והן בשל תנאי הטבע ששררו במקום - בעקבות דרכים אלו נסללו דרכי התחבורה המודרנית: כביש מזרח השרון, כביש בית נבאלא-ראש העין-ג'לג'וליה, אשר היווה בעצם את תוואי דרך הים. כן הסתעפו מאפק כבישי רוחב לכיוון הרי אפרים, שכם, שילה וירושלים, כביש קולה, רנטיס, בית זית. האזור היווה מעבר מהמישור להר ומהשרון לשפלה.
מבחינה תחבורתית מקושרת ראש העין בצורה טובה. כביש 5 עובר צפונית לעיר ומחבר אותה לתל אביב ולאריאל; שני מחלפים גדולים מובילים מהכביש אל העיר: מחלף קֶסֶם (על שם כפר קאסם) ומחלף ראש העין מזרח. כביש מספר 6 ("כביש חוצה ישראל") עובר מערבית לעיר; גם כביש זה מתחבר למחלף קסם, ובנוסף - למחלף נחשונים (על שם קיבוץ נחשונים הסמוך), המוביל גם כן אל העיר. כביש 444 ("כביש המחצבות") מוביל מהעיר דרומה, אל אזור בן שמן והשפלה; כביש 483 מוביל ישירות לפתח תקווה, מרחק של 15 דקות נסיעה. כדי לנסוע מזרחה מראש העין אל תוך שטחי יהודה ושומרון, יש לעבור במחסום רנתיס הצמוד לראש העין.
בראש העין תחנת רכבת, אך זאת מרוחקת מהעיר עצמה. באפריל 2006 הועברה האחריות לתחבורה הציבורית לחברת "קווים" שזכתה במכרז להפעלת אשכול ראש העין-פתח תקווה ויישובי הסביבה; מהלך זה, שלווה בתקווה לשינוי במצב התחבורה בעיר, ספג ביקורת מצד רבים מהתושבים. במאי 2016 הועברה האחריות על כל התחבורה הציבורית בעיר מחברות "דן" ו"קווים" לחברת "אפיקים" שזכתה במכרז פתח תקווה-ראש העין תשעה חודשים מוקדם יותר ונוספו קווי אוטובוס חדשים. לראש העין יש שירות אוטובוסים לרחבי גוש דן, השרון הדרומי, השומרון, אלעד, וירושלים.
תחבורה > שירות רכבתי בראש העין

בעיר קיימות שתי תחנות רכבת כאשר כיום רק תחנת הרכבת ראש העין צפון היא תחנת נוסעים פעילה. התחנה ממוקמת בפאתי העיר בסמוך למחלף קסם ומשרתת את האוכלוסייה במרחב הסובב – בעיקר תושבי העיר ראש העין, אך גם את תושבי כפר קאסם, אורנית ויישובים ממזרח ומצפון המתנקזים דרך כביש 5 וכביש 444.
בעבר שירתה את העיר תחנת הרכבת ראש העין דרום, תחנה זו ממוקמת על המסילה המזרחית בקטע דרומי ללולאת השרון ואינה משרתת נוסעים.
מבנה העיר > שכונות העיר

השכונות הישנות: אביב, הרקפות, צה"ל, רמב"ם, שבזי ומשכנות המוזיקה.
השכונות החדשות: גבעת טל, מצפה אפק, גבעת הסלעים ונווה אפק (הצבאית והאזרחית), פסגת טל
השכונות בהליכי בנייה: פסגות אפק
מבנה העיר > תוכניות פיתוח

גן לאומי מגדל אפק - הפיכתו של מגדל אפק השוכן מדרום לעיר לגן לאומי ואזור נופש מטרופוליטני. במתחם אמורים להיבנות חווה חקלאית, חוות רכיבה, שבילי אופניים, ספורט אתגרי ואמפיתיאטרון.
פארק התעסוקה לב ישראל - מרכז תעסוקה, היי טק ומגורים המתוכנן לקום בחלקה הצפון מערבי של ראש העין, סמוך לכפר קאסם. הפארק הוא תולדה של שיתוף פעולה יוצא דופן בין יישוב עירוני (ראש העין), לבין הקיבוצים גבעת השלושה וחורשים בראשית שנות ה-90 של המאה ה-20. במסגרת הסכם שנחתם בין ראש העין לבין הקיבוצים שהסכימו לספח קרקע משטחם לראש העין וליזום ביחד עימה את הקמת הפארק. הפארק עתיד להשתרע על שטח של כ-1,000 דונם כאשר על מחציתו האחת תוקם שכונת מגורים שתכלול כ-1,000 יחידות דיור ועל מחציתו השנייה ייבנו כ-250,000 מטרים רבועים של שטחי מסחר ותעסוקה (על 100,000 מ"ר מהם אמור להיות מוקם הקניון הגדול בארץ), אולמות קולנוע, אולמות קונגרסים ומרכזי תרבות.
טיילת צלילי המוזיקה - טיילת לאורך נחל רבה, שתמתח מיער ראש העין שבמזרח העיר, ועד לפארק לב העיר. אורך הטיילת סה"כ כ-26 ק"מ, כש-7 ק"מ מתוכם הם בתוך העיר.
מיזם שכונת פסגות אפק - מיזם משותף של העירייה עם משרד הבינוי והשיכון, שהקציב כ-1.5 מיליארד ש"ח לבניית התשתיות לשכונה. המיזם כולל בנייה הדרגתית של 6 מתחמי מגורים בגבעות המזרחיות בעיר, סלילת כביש עורקי שיחבר את כביש 444 לכביש 5 ובניית מחלף חדש בכביש 5. השכונה עתידה לכלול כ-14,000 בתי אב, ולהגדיל בכך את אוכלוסיית העיר לכ-100 אלף תושבים.
תרבות ופנאי > מוזיאון מורשת יהדות תימן

מוזיאון מורשת יהדות תימן נמצא בביתן האחרון שנותר מהמחנה הצבאי הבריטי. במוזיאון תמונות, תעודות, מסמכים, ספרי קודש, כתבי יד עתיקים, כלי בית, תלבושות ומוצגים רבים מחיי היהודים בתימן ומהתערותם בישראל. במקום מוקרן סרט על חיי היהודים בצנעא ועל טקס החינה.
במוזיאון קיים מרכז למידה בו מצויה ספרות עשירה העוסקת בהיסטוריה, ספרות, שירה, פולקלור ונושאים נוספים במורשת יהדות תימן.
תרבות ופנאי > הגרעין התורני ראש העין

הגרעין התורני "רוח חדשה" בראש העין הוא עמותה רשומה המונה כשלושים משפחות. עשרות משפחות משתתפות בפעילויות הגרעין. מטרותיו הן הקמת מרכז רוחני-ערכי לתושבים.
תרבות ופנאי > ספורט

לראש העין יש את קבוצת הכדורסל עירוני ראש העין - המשחקת בליגה א' שרון, וכן יש לה את קבוצת עירוני ראש העין - מליגת כדורגל החופים בישראל. בעיר יש גם ליגת כדורגל מקומית, "ליגת השכונות בראש העין" - שבה משתתפות קבוצות מהעיר מדי שבת.
מדי שנה מתקיים בעיר מרוץ על שם שי דנור ומשתתפים בו יותר מאלף רצים בכל שנה.
תרבות ופנאי > עיר המוזיקה

בשנים האחרונות מועצת ראש העין ממתגת את העיר כעיר המוזיקה. במסגרת זו מושקע כסף רב בחינוך מוזיקלי. נבנה הפרויקט הנופי "טיילת צלילי המוסיקה" לאורך נחל רבה, ובכיכרות רבים הוצבו פסלים של כלי נגינה ונגנים. ב-2007 הוקם המרכז למוזיקה ראש העין, המרכז את הקונסרבטוריון העירוני למוזיקה – קונסרבטוריון ראש העין, מקהלת מזמורי תימן ועוד. כמו כן בכל חג סוכות מתקיים בעיר פסטיבל מוזיקה ואוכל בפארק לב העיר הנקרא תימנה, הנמשך מספר ימים ומתחיל מאחר הצהריים ועד הלילה.
מקור השם

שמה של ראש העין בא מתרגום השם הערבי "ראס אל-עין", כלומר "ראש המעיינות". כך כינו הערבים את מבצר אנטיפטרוס על שום קרבתו למעיינות הירקון, ואת המחנה הבריטי הגדול שהוקם ליד הכפר הערבי מג'דל יאבא (כיום "חרבת מג'דל אפק").
סמל העיר

"ואשא אתכם על כנפי נשרים" - ציור כנפי הנשר בכותרת מייצג את עליית יהודי תימן מתימן במטוסי תובלה של המדינה שהוקמה.
בתים קטנים ברקע מייצגים את המהות של היישוב (עיר כיום) - יישוב עם אוריינטציה כפרית, בתים נמוכים, משיקים לקרקע באזור כפרי.
מזרקת המים - ראש העין יושבת על מקורות מים זכים - מעיינות ראש העין/מקורות הירקון הנשאבים ומהווים חלק חשוב ממקורות המים המתוקים הזורמים ליישובי הסביבה ולירקון.
המזרקה מסמלת אנרגיה מתפרצת ויש בה קשת הזדמנויות, תנועה, פריצה וזינוק החוצה. כמו כן, כל קו צבעוני במזרקה נראה כמו ציפור במעופה ומתקשר לציטוט המקראי: "ואשא אתכם על כנפי נשרים..." ובכך מחזק את הקשר בין העבר לעתיד.
ראשי מועצה ועירייה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ב-1951 הוקם בראש העין יישוב קבע, שנוהל על ידי ועד מקומי.
ב-1954 מינה שר הפנים ליישוב מועצה ממונה.
ב-1955 זכריה משה היה הראשון שכיהן כראש מועצה מקומית נבחרת.
שלום מנצורה 1960 – ינואר 1962, 1965 – 1969, מאי 1972 – יולי 1973
שלמה צפר ינואר 1962 – ?, יולי 1973 – פברואר 1974
יוסף מלמד 1969 – 1972, 1978 – 1983
יגאל יוסף - 1983 – 2003
משה סיני - ראש העיר 2003 – 2013
שלום בן-משה - ראש העיר מ-22 באוקטובר 2013 עד 27 בפברואר 2024 (בנו של ראש המועצה הראשון זכריה משה).
רז שגיא - ראש העיר מ-28 בפברואר 2024.
ערים תאומות

ארצות הברית ברמינגהאם, אלבמה, ארצות הברית
ארצות הברית ניו אורלינס, לואיזיאנה, ארצות הברית
צ'כיה פראג, צ'כיה
אוקראינה אודסה, אוקראינה
צרפת ואנבס, צרפת
הרפובליקה העממית של סין סישי, הרפובליקה העממית של סין
רוברט קנדי ג'וניור

רוברט פרנסיס (בוב) קנדי ג'וניור (באנגלית: Robert Francis Kennedy Jr; נולד ב-17 בינואר 1954) הוא עורך דין, פוליטיקאי וסופר אמריקאי, המכהן כמזכיר ה־26 של מחלקת הבריאות ושירותי האנוש של ארצות הברית בממשלו השני של הנשיא דונלד טראמפ, מאז פברואר 2025.
קנדי נרשם כמועמד עצמאי בבחירות 2024 לנשיאות ארצות הברית, אך במהלך הקמפיין הסיר את מועמדותו מרוב המדינות המתנדנדות והביע תמיכה בנשיא לשעבר ומועמד המפלגה הרפובליקנית דונלד טראמפ. שמו של קנדי הופיע לבחירה ב-33 מדינות והוא זכה לכ-0.4% מקולות הבוחרים.
ב-14 בנובמבר 2024 לאחר ניצחונו של טראמפ בבחירות לנשיאות ארצות הברית 2024 הודיע הנשיא הנבחר על מינויו של קנדי לתפקיד מזכיר הבריאות ושירותי האנוש בממשלו השני וב-13 בפברואר 2025 הסנאט של ארצות הברית אישר את מינויו של קנדי לתפקיד מזכיר הבריאות ושירותי האנוש ברוב של 52 מול 48. מינויו עורר מחלוקת בארצות הברית בעקבות היותו של קנדי התנגדותו לחיסונים, קידום של טענות כוזבות בדבר קשר בין חיסונים לאוטיזם ותמיכתו בתיאוריות רפואה גזעניות.
קנדי הוא בנם של התובע הכללי של ארצות הברית לשעבר רוברט קנדי ורעייתו אתל קנדי, ואחיינו של נשיא ארצות הברית לשעבר ג'ון פיצג'רלד קנדי.
ביוגרפיה > ראשית חייו

קנדי נולד בוושינגטון הבירה ב-17 בינואר 1954. הוא השלישי מבין 11 ילדיהם של הסנאטור והתובע הכללי רוברט פ. קנדי ושל אתל קנדי. הוא אחיין של נשיא ארצות הברית לשעבר, ג'ון פיצג'רלד קנדי והסנאטור טד קנדי. הוא היה בן תשע כשדודו, הנשיא ג'ון קנדי, נרצח ב-1963, ובן 14 כשאביו נרצח בזמן שהתמודד על המועמדות הדמוקרטית לבחירות לנשיאות ארצות הברית 1968.
קנדי שמע על הירי באביו כשהיה בבית הספר תיכון בג'ורג'טאון. כעבור כמה שעות, הוא טס ללוס אנג'לס במטוסו של סגן הנשיא יוברט האמפרי, יחד עם אחותו הגדולה קתלין ואחיו הבכור ג'וזף, והיה עם אביו כשמת. קנדי היה מנושאי הארון בהלוויה של אביו, שם נאם וקרא קטעים מנאומיו של אביו במיסה לזכר מותו בבית הקברות הלאומי ארלינגטון.
לאחר מות אביו התגורר קנדי עם משפחת אומנה בקיימברידג' שבמסצ'וסטס. קנדי נזרק משתי פנימיות: מילברוק בצפון מדינת ניו יורק ופומפרט בקונטיקט עקב שימוש בסמים. באוגוסט 1970, קנדי ובן דודו נעצרו בברנסטייב, מסצ'וסטס, בגין החזקת מריחואנה ונשפטו ל-13 חודשי מאסר על תנאי.
קנדי המשיך את לימודיו באוניברסיטת הרווארד, וסיים את לימודיו ב-1976 עם תואר ראשון בהיסטוריה וספרות אמריקאית. מאוחר יותר למד בבית הספר לכלכלה של לונדון לפני שרכש תואר דוקטור למשפטים מבית הספר למשפטים של אוניברסיטת וירג'יניה, ותואר שני במשפטים מאוניברסיטת פייס.
בשנת 1982 הושבע קנדי לתפקיד עוזר התובע המחוזי במנהטן. לאחר שנכשל בבחינת הלשכה שלו, הוא התפטר ביולי 1983. בספטמבר הוא הואשם בהחזקת הרואין, והודה בפברואר 1984, כאשר קיבל שנתיים מאסר על תנאי ועבודות שירות. לאחר מעצרו הוא נכנס למרכז לטיפול בסמים ובמהלך תקופת מבחן התנדב למועצה להגנת משאבי הטבע. המאסר שלו הסתיים שנה מוקדם יותר. הוא התקבל ללשכת עורכי הדין בניו יורק בשנת 1985.
ביוגרפיה > קריירה ופוליטיקה

קנדי הוא מומחה למשפט סביבתי ושותף במשרדי עורכי הדין של מורגן אנד מורגן ושל קנדי ומדונה, LLP, והוא תומך בצדק סביבתי. באמצעות ליטיגציה, לובינג, הוראה וקמפיינים ציבוריים ואקטיביזם, קנדי תמך בהגנה על נתיבי מים, זכויות ילידים ואנרגיה מתחדשת. קנדי קידם התנגדות לחיסונים שלא הוכחו כבטוחים ותאוריות קשר הקשורות לבריאות הציבור.
ב-3 במרץ 2023, בנאום בניו המפשייר, הצהיר קנדי שהוא שוקל להתמודד לנשיאות ב-2024. ב-5 באפריל 2023, הגיש קנדי את מועמדותו למועמדות מטעם המפלגה הדמוקרטית לנשיאות בבחירות לנשיאות ב-2024. ב-9 באוקטובר 2023, הודיע כי יתמודד כמועמד עצמאי בבחירות לנשיאות ולא מטעם המפלגה. זה הופך אותו לבן משפחתו החמישי שמנסה להתמנות לנשיאות ארצות הברית.. באוגוסט 2024 הסיר את מועמדותו לנשיאות והכריז על תמיכתו בטראמפ. ההחלטה של קנדי נחשפה בנאום בפניקס, שם מתח ביקורת על המפלגה הדמוקרטית בטענה שזנחה את העקרונות הדמוקרטיים ופעלה באופן חוקי נגדו ונגד טראמפ. בנוסף, הצביע על מלחמת אוקראינה-רוסיה ועל עתיד הילדים כגורמים לעזיבתו את המפלגה הדמוקרטית.
עמדות פוליטיות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
במהלך מלחמת חרבות ברזל הביע קנדי תמיכה בישראל ואמר: "כל מדינה במקום ישראל הייתה משטחת את עזה".
קנדי הרבה להתבטא בנוגע למלחמה באוקראינה. בנושא זה נקט עמדה פרו רוסית והאשים את ארה"ב בפרובוקציות שהובילו למלחמה בה פלשה רוסיה לאוקראינה, מלחמה בה פוטין לא היה מעוניין. למרות שגינה את רוסיה בעקבות מה שכינה "פלישה ברוטלית ומדממת", טען שהמלחמה היא תוצאה של התערבות ארה"ב בפוליטיקה האוקראינית במטרה להשליט ממשלה פרו-אמריקאית, ומהחשש לפלישה מערבית לרוסיה שדבר זה עורר בפוטין. לטענתו האמריקאים הכשילו שוב ושוב מאמצים שנעשו לפני המלחמה לפתור את המצב בדרכי שלום.
חיים אישיים

קנדי הוא אמן בזיירות מורשה מאז שהיה בן 11. הוא מגדל ניצים ובזים והוא מורשה גם כמפיץ דורסים וכמשקם חיות בר[דרושה הבהרה]. הוא היה נשיא איגוד הבזים של מדינת ניו יורק בין השנים 1988 ל-1991.
באפריל 1982, קנדי התחתן עם אמילי רות בלק (ילידת 1957), אותה הכיר בבית הספר למשפטים של אוניברסיטת וירג'יניה. נולדו להם שני ילדים: רוברט פרנסיס "בובי" קנדי השלישי (יליד 1984; נשוי לסופרת, פעילת שלום וקצינת ה-CIA לשעבר אמריליס פוקס) וקתלין אלכסנדרה ('קיק') קנדי (ילידת 1988). קנדי ובלק נפרדו ב-1992 והתגרשו ב-1994.
ב-15 באפריל 1994, קנדי התחתן עם מרי קתלין ריצ'רדסון (1959–2012) על סיפון ספינת מחקר על נהר ההדסון. נולדו להם ארבעה ילדים: קונור ריצ'רדסון קנדי (נולד ב-1994), קירה לה-מוין קנדי (נולדה ב-1995), ויליאם פינבר "פין" קנדי (נולד ב-1997), ואיידן קאומן וייק קנדי (נולד ב-2001). ב-12 במאי 2010, קנדי הגיש בקשה לגירושין ממרי; שלושה ימים לאחר מכן הואשמה בנהיגה בשכרות. ב-16 במאי 2012, מרי נמצאה מתה בבניין בשטח ביתה בבדפורד, ניו יורק. החוקר הרפואי של מחוז וסטצ'סטר קבע שהמוות הוא התאבדות עקב חנק מתלייה. דבר שהעלה לכותרות מחדש את תאוריית קללת קנדי.
קנדי התחתן עם אשתו השלישית, השחקנית-במאית שריל היינס, ב-2 באוגוסט 2014, במתחם קנדי בקייפ קוד.
קנדי והיינס מתגוררים כיום בלוס אנג'לס שבקליפורניה ובקייפ קוד שבמסצ'וסטס.
הערות שוליים

↑  Anti-vaccine activist RFK Jr. challenging Biden in 2024, AP NEWS, ‏5 באפריל 2023 (באנגלית)
↑  Anti-vaxxer Robert F. Kennedy Jr. challenging Biden for presidency in 2024 - CBS News, cbsnews.com, ‏5 באפריל 2023 (באנגלית)
↑  ynet והסוכנויות, זה האריס נגד טראמפ: קנדי ג'וניור פורש מהמרוץ - ותומך במועמד הרפובליקני, באתר ynet, 23 באוגוסט 2024
↑  Admin, רוברט פ. קנדי ג'וניור תומך בטראמפ: שינוי דרמטי לבחירות 2024, באתר אינווסטיפיי, ‏2024-08-24
↑  "במערכת כנה הייתי זוכה": קנדי משעה את הקמפיין לנשיאות, ומביע תמיכה במועמד אחר, באתר מעריב אונליין, 24 באוגוסט 2024
↑  "כל מדינה במקום ישראל הייתה משטחת את עזה"
↑  A. B. C. News, What RFK Jr., now a presidential candidate, has said about Ukraine, vaccines, more, ABC News, ‏22/6/23 (באנגלית)
↑  Howie Mandel Does Stuff Clips (2024-01-17), Robert F. Kennedy Jr. Explains How The Ukraine Russia War Started, נבדק ב-2025-03-10 17.1.24
↑  Upi (1982-04-04). "Robert F. Kennedy Jr. Weds Law Classmate". The New York Times (באנגלית אמריקאית). ISSN 0362-4331. נבדק ב-2023-06-23.
↑  Police: Mary Kennedy Committed Suicide, Bedford Daily Voice, ‏17 במאי 2012 (באנגלית)
↑  Woletz, Bob (2014-08-03). "No Curbs on Their Enthusiasm". The New York Times (באנגלית). ISSN 0362-4331. נבדק ב-2023-06-23.
| מזכירי הבריאות ושירותי האנוש ארצות הברית |
| --- | --- | --- |
| מזכירי הבריאות, החינוך והרווחה   (1953 - 1980) | אובטה קאלפ הובי • מריון ב. פולסום • ארתור שרווד פלמינג • אברהם ריביקוף • אנתוני ג'וזף סלברצה • ג'ון ו' גרדנר • וילבור ג. כהן • רוברט פינץ' • אליוט ריצ'רדסון • קספר ויינברגר • פ. דייוויד מתיוס • ג'וזף א. קליפנו • פטרישה רוברטס האריס |  |
| מזכירי הבריאות ושירותי האנוש   (1980 - הווה) | פטרישה רוברטס האריס • ריצ'רד שוויקר • מרגרט הקלר • אוטיס בוון • לואיס וייד סאליבן • דונה שלאלה • טומי תומפסון • מייק ליוויט • קתלין סבליוס • סילביה מתיוס ברוול • טום פרייס • אלכס אזר • חבייר ביסרה • רוברט קנדי ג'וניור |  |
| הקבינט של ארצות הברית ארצות הברית |
| --- | --- | --- |
| בעלי תפקידים על פי חוק | נשיא ארצות הברית: דונלד טראמפ   סגן הנשיא: ג'יי. די. ואנס   מזכיר המדינה מרקו רוביו • מזכיר האוצר סקוט בסנט • מזכיר ההגנה פיט הגסת' • התובעת הכללית פאם בונדי • מזכיר הפנים דאג בורגום • מזכירת החקלאות ברוק רולינס • מזכיר המסחר הווארד לוטניק • מזכירת העבודה לורי צ'אבס-דרימר • מזכיר הבריאות ושירותי האנוש רוברט קנדי ג'וניור • מזכירת השיכון והפיתוח העירוני סקוט טרנר • מזכיר התחבורה שון דאפי • מזכיר האנרגיה כריס רייט • מזכירת החינוך לינדה מקמהן • המזכיר לענייני חיילים משוחררים דאג קולינס • מזכירת ביטחון המולדת קריסטי נואם |  |
| בעלי תפקידים ברמת קבינט | מנהלת הסוכנות לעסקים קטנים קלי לפלר • ראש ה-CIA ג'ון רטקליף • מנהל הסוכנות להגנת הסביבה לי זלדין • ראש סגל הבית הלבן סוזי ויילס • מנהל משרד הניהול והתקציב ראסל ווט • השגרירה באו"ם בפועל דורותי שיאה • נציב הסחר ג'יימיסון גריר • ראשת המודיעין הלאומי טולסי גבארד • היועץ לביטחון לאומי מייקל וולץ |  |
| --- | --- |
בקרת זהויות :  NLI: 987007433872505171  PLWABN: 9811715556905606  BIBSYS: 10038886  BnF: cb18074781f (data)  CiNii: DA19805797  GND: 140046771  ISNI: 0000 0001 1496 4773  LCCN: n77016927  NDL: 00816153  NKC: xx0266659  NLA: 49860420  NLK: KAC200702261  SNAC: w6sn1d6j  SUDOC: 096666803  Trove: 1506634  VIAF: 103358509   WorldCat (עם VIAF): 103358509